
Dosztojevszkij Bűn és bűnhődés című regénye a raszkol kontextusában

Kutatásom témája Dosztojevszkij Bűn és bűnhődés (1866) című regényének és a raszkol kapcsolati pontjainak a vizsgálata. A raszkol szó szerinti jelentése törés, hasadás. Azonban a fogalom a XVII. századi egyházszakadásra is utal, valamint absztrakt kulturális és társadalmi jelenségeket is fémjelez. A skizmán túl az orosz társadalom kettősségére, a kultúrában jelen lévő bináris oppozícióra is mutat. A raszkol fogalom többsíkú jellegének értelmezését a történeti és a társadalmi aspektuson túl az irodalomtudomány eszköztárával közelítem meg a Bűn és bűnhődés interpretációja során.
Dolgozatomban elsődlegesen a mű főszereplőjének, Raszkolnyikovnak a jellemét elemzem Avvakum protopópa önéletírása tükrében. Ennek oka, hogy a Raszkolnyikov nevében felismerhető raszkol mint hasadás kifejezés elvezet a XVII. században a vallási megújulást ellenzőkre használt egyházi terminushoz, illetve a raszkolnyikok, azaz az óhitűek egyik jelentős képviselője, Avvakum protopópa alakjához.
Véleményem szerint a raszkol, vagyis a törés a mű főszereplőjének a jellemében is megfigyelhető jelenség. A regény interpretációjában a személyiségen belüli törésre, a kettősség állapotára, a többszólamúságra fókuszálok. Arra a kérdésre keresem a választ, hogy a személyiségen belüli törés ellenére kialakulhat-e olyan szintézis, amely összekapcsolja a megosztott egész egymással szembenálló elemeit, és a mű epilógusában megjelenik-e az esély a személyiség intakttá válására.
A kutatásom során a karneváli világképnek a regényben jelenlévő attribútumait, a karnevaleszk poétikai megoldásokat a polifónia eszközének tekintem. A karnevalizmusnak a poétikai-tartalmi szemponton túl, véleményem szerint történelmi jelentősége is van, mert felidézi a XVII. századi orosz történelem „zavarosságát”.
Az Epilógus elemzése során Raszkolnyikov újjászületésének a szövegbe foglalt lehetőségét vizsgálom. Hangsúlyos kérdés számomra, hogy a főhős képes-e a bűnhődés állapotába kerülni, illetve, hogy – mindebből következően – a regény záró részében a többhangúságot felváltja-e a monologikus szerkesztési elv.



